A Bankszövetség reakciója a kormány legújabb intézkedéseire

A Magyar Bankszövetség aggodalmát fejezi ki a kormány november 28-án bejelentett, ismét a bankokat sújtó intézkedéseivel kapcsolatban. A részben előzetes egyeztetések nélkül közölt, újabb tízmilliárdos terheket jelentő lépések rontják Magyarország nemzetközi versenyképességét, gyengítik a gazdasági kormányzat és a bankszektor közötti természetes stratégiai partnerséget, és aláássák a piaci bizalmat.

2025-ben emelkedik az „extraprofit” adó: A kormány korábbi vállalása alapján már kivezetésre kerülne az úgynevezett extraprofit-adó. Ezzel szemben 2025-ben nem csak, hogy megmarad, de még tízmilliárdokkal emelkedik is a hagyományos adók és a bankadó mellett kirótt extra adó mértéke.

Meghosszabbítják a kamatstop intézkedést: A lakossági kamatstop hatálya immár hatodszorra kerül meghosszabbításra. Ez az intézkedés szembemegy a tudatos és felelős fogyasztói magatartás kívánalmával, hiszen azokat a fogyasztókat jutalmazza, akik a sorozatos korai figyelmeztetések ellenére is a változó kamatozású hitelek kockázata mellett döntöttek, és később sem váltották ki fix jelzáloghitelekre. Amikor a piaci kamatok megemelkedtek, és ezzel a tudatosan vállalt fogyasztói kockázatok valósággá váltak, a következményeket a Kormány a bankokra terhelte, miközben az érintett fogyasztók nagy része erre nem is szorult rá. Ezzel összhangban a kamatstopban meghatározott mesterséges kamatszint, a 3 havi BUBOR helyett alkalmazandó 2,02%-os referencia kamat nem tükröz semmilyen valós piaci, társadalmi vagy szociális szempontot.

5%-os jelzáloghitel kamatplafon program: A kormány által kezdeményezett, lakossági jelzáloghitelekre vonatkozó 5%-os önkéntes kamatplafon program 2025 áprilisában indul. Hisszük, hogy a program életképes és érdemi hatást fejthet ki a bankok által meghatározott feltételekkel, amelyek alapján a 35 év alattiak számára elérhetőbbé válik a 60nm-nél nem nagyobb, négyzetméterenként legfeljebb 1,2 millió forint árú, „zöld” minősítésű lakások megvásárlása.

A Magyar Bankszövetség továbbra is elkötelezett a stabil és kiszámítható gazdasági környezet mellett, ami a nemzetközi versenyképesség elengedhetetlen feltétele. Ennek erősítése érdekében a Bankszövetség kész együttműködni a kormánnyal az érdemi és fenntartható megoldások kidolgozásában.

Sajtókapcsolat:

* Sütő Ágnes
* suto.agnes@bankszovetseg.hu

Eredeti tartalom: Magyar Bankszövetség

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=17216